CELEX: C2005/155/59
Language: da
Date: 2005-06-25 00:00:00
Title: Sag T-179/05: Sag anlagt den 6. maj 2005 af Stradeblu s.r.l. mod Kommissionen for De Europæiske Fællesskaber

25.6.2005   
            
            
               DA
            
            
               Den Europæiske Unions Tidende
            
            
               C 155/31
            
         Sag anlagt den 6. maj 2005 af Stradeblu s.r.l. mod Kommissionen for De Europæiske Fællesskaber
   (Sag T-179/05)
   (2005/C 155/59)
   Processprog: italiensk
   Ved De Europæiske Fællesskabers Ret i Første Instans er der den 6. maj 2005 anlagt sag mod Kommissionen for De Europæiske Fællesskaber af Stradeblu s.r.l., Cagliari, ved advokat Alberto M. Rossi som befuldmægtiget, med påstand om annullation af beslutningen om Italiens statsstøtte til fordel for rederierne Adriatica, Caremar, Saremar, Siremar og Toremar (Tirrenia-koncernen), af 16. marts 2004 (2005/163/EF), med særlig henvisning til beslutningens artikel 1, hvor det bestemmes, at med undtagelse af bestemmelserne i stk. 2, er støtten, som Italien har udbetalt til fordel for Adriatica fra 1. januar 1992 som kompensation for levering af en tjenesteydelse, forenelig med fællesmarkedet i henhold til traktatens artikel 86, stk. 2.
   Sagsøgeren har nedlagt følgende påstande:
   
               1)
            
            
               Den anfægtede beslutning annulleres med særlig henvisning til dennes artikel 1, for så vidt den tillader den støtte, som blev givet til (det daværende) Adriatica (nu Tirrenia di Navigazione S.p:A) med henblik på forbindelsen Genova (Voltri)/Palermo (Termini Imprese).
            
         
               2)
            
            
               Det bestemmes, at den støtte, som Adriatica (og den 26.7.2004 Tirrenia di Navigazione S.p.A.) har modtoget ulovligt for udførelse af transporttjenestydelser på ruten Genova (Voltri)/Palermo (Termini Imprese), tilbagebetales.
            
         
               3)
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Denne sag er anlagt til prøvelse af Kommissionens beslutning om Italiens statsstøtte til fordel for rederierne Adriatica, Caremar, Saremar, Siremar og Toremar (Tirrenia-koncernen) (1) med særlig henvisning til beslutningens artikel 1, hvor det bestemmes, at »med undtagelse af bestemmelserne i stk. 2 er støtten, som Italien har udbetalt til fordel for Adriatica fra 1. januar 1992 som kompensation for levering af en tjenesteydelse, forenelig med fællesmarkedet i henhold til traktatens artikel 86, stk. 2,« .
   Til støtte for sine krav gør sagsøgeren gældende, at der er en manglende logik med hensyn til den anfægtede beslutning og beslutning 2001/851/EF af 21. juni 2001 om Italiens støtte til Tirrenia di Navigazione S.p.A. I den sidstnævnte beslutning tog sagsøgte til efterretning, at den italienske myndighed havde påtaget sig en forpligtelse til at afskaffe de tjenesteydelser, som Tirrenia tilbød på strækningen Genova (Voltri)/Palermo (Termini Imprese), for den næste femårsperiode, med den følge, at den nævnte rute ikke længere ville blive taget i betragtning ved beregningen af kompensationen for den udførte offentlige tjenesteydelse. Desuden blev det i samme beslutning fastslået, at de tjenesteydelser, der tilbydes af den private erhvervsdrivende på den ovennævnte rute, gør det muligt at opfylde de betingelser for offentlige tjenesteydelser, som er fastsat i den aftale, som er indgået med staten, med hensyn til kapacitet og frekvens.
   I den anfægtede beslutning har Kommissionen derimod:
   
               —
            
            
               ikke truffet nogen foranstaltning over for den italienske myndighed for ikke at have opfyldt den forpligtelse, som den formelt havde påtaget sig over for sagsøgte til at afskaffe tjenesteydelsen på ruten;
            
         
               —
            
            
               erklæret, at den samme rute Voltri/Termini Imprese, som drives af Adriatica, stadig i konkurrence med andre private erhvervsdrivende, er støtteberettiget, da »disse rederes udbud af tjenesteydelser kan dog ikke sammenlignes med Adriaticas, hvad angår regelmæssighed, sejlhyppighed og fartøjstype vedrørende de af de italienske myndigheder opstillede krav inden for rammerne af kontrakten om offentlig tjenesteydelse« (beslutningens punkt 103).
            
         Sagsøgeren har endelig gjort gældende, at der er tale om manglende og/eller selvmodsigende begrundelse for den anfægtede beslutning samt tilsidesættelse af forordning nr. 3577/92 (2).
   
      (1)  Kommissionens beslutning af 16.3.2004 om Italiens statsstøtte til fordel for rederierne Adriatica, Caremar, Saremar, Siremar og Toremar (Tirrenia-koncernen) [meddelt under nr. K(2004) 470] (2005/163/EF) (EUT L 53 af 26.2.2005, s. 29).
   
      (2)  Rådets forordning (EØF) nr. 3577/92 af 7.12.1992 om anvendelse af princippet om fri udveksling af tjenesteydelser inden for søtransport i medlemsstaterne (cabotagesejlads) (EFT L 364 af 12.12.1992, s. 7).